Bilister måtte se sig om efter alternative ruter, hvis de søndag skulle passere Limfjorden ved Aggersund. Vinden havde fået nogle trædeplader til at rive sig løs. Trædepladerne var muligvis fra et stillads, der er opstillet på broen, som i øjeblikket er ved at blive repareret og vedligeholdt. De løsrevne plader spærrede broen for trafik i begge retninger, fortæller Vejdirektoratet. Nu oplyser Vejdirektoratet på Twitter, at Aggersundbroen igen er åben, og man kan således frit passere i begge retninger. Se billeder fra stedet her: Var lukket for al trafik Aggersundbroen var spærret for al færdsel, så gående kunne heller ikke passere broen. - Myndighederne arbejder på højtryk for at genetablere færdslen, skrev Nordjyllands Politi på Twitter. Vejdirektoratet oplyste, at der var en montør på stedet. Det forventedes tidligst, at broen genåbnede klokken 17, men allerede kl. 15.12 kunne Vejdirektoratet meddele, at broen igen er åben.

Opsummering:
Løsrevne trædeplader gjorde det søndag over middag umuligt at passere Aggersundbroen. Vejdirektoratet har søndag eftermiddag meldt broen åben for al trafik.